Majiranukta kwenye ramani: 10°41′S 142°32′E﻿ / ﻿10.683°S 142.533°E﻿ / -10.683; 142.533 Rasi ya Cape York ni rasi kubwa kaskazini mwa jimbo la Queensland, Australia. Ni pori kubwa kabisa la Australia ya mashariki ambayo haina miji na mojawapo ya maeneo ya mwisho ambayo hayajaguswa bado na maendeleo ya kisasa duniani. Eneo lake ni tambarare bila milima na nusu yake hutumiwa kwa ufugaji wa ng'ombe. Leo hii savana zake za mikalatusi, misitu ya mvua ya kitropiki, na aina nyingine za makazi ya kiekolojia zinatambuliwa kuwa muhimu ulimwenguni. Eneo la rasi hiyo ni la km² 137,000 upande wa kaskazini ya latitudo ya 16. Kutoka ncha ya rasi kuna umbali wa km 160 kupitia mlangobahari wa Torres hadi kufikia Guinea Mpya. Pwani ya magharibi imepakana na Ghuba ya Carpentaria na pwani ya mashariki na Bahari ya Matumbawe. Hakuna mpaka ulio wazi upande wa kusini, lakini kisheria latitudo ya 16 imefafanuliwa kuwa mpaka wa eneo lake. Cape York ndiyo sehemu ya kaskazini zaidi katika bara la Australia. Jina lilichaguliwa mwaka 1770 na nahodha James Cook kwa heshima ya Edward, Duke wa York na Albany aliyekuwa ndugu wa mfalme George III wa Uingereza.